英足盃4強 曼聯強攻高雲地利大無畏
2024年04月21日 16:01
東網電視
更多新聞短片
英足盃4強,高雲地利對曼聯。
英足盃4強,高雲地利喺倫敦溫布萊球場挑戰「紅魔鬼」曼聯。高雲地利係4強唯一低組別球隊,現時排英冠第8,爭入升班附加賽機會渺茫,將會全力踢好今場大戰,隨時有超水準發揮;今場「紅魔鬼」肯定係主攻一方,佢哋近期攻強守弱,近5場4次開4球或以上,一於再追3.5球入球大。(無綫MyTV SUPER周日晚10時30分直播)
曼聯距離英超前4愈來愈遠,英足盃成為球隊今季爭標最後機會,傳聞仲係領隊坦哈格能否保住飯碗嘅關鍵,難得抽籤抽到高雲地利,可謂命不該絕,「紅魔鬼」肯定上下一心,對住低組別嘅高雲地利唔需要縮後打逼搶,可以放膽進攻。
雖然曼聯近5場法定時間僅得4和1負未嘗1勝,但近5場共入10球,鋒力仍然可靠,不過中後場傷兵滿營,加埋表現飄忽嘅奧拿拿把關,隨時再演入球騷。
高雲地利方面,英冠尚餘4輪,落後第6位嘅諾域治8分,爭入升班附加賽機會不大,英足盃肯定搏命,佢哋晉級過程出現多場大手交易比賽,包括6比2贏牛津聯、4比1擒錫周三、5比0炒梅德士東聯同上圈3比2淘汰狼隊,今場對住曼聯,實力不足戰意搭夠,雙方鬥攻之下,入球唔會少。
更多賠率: